31998D0516
L 232/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 юни 1998 година
относно общ технически регламент за сухопътни спътникови мобилни станции (LMES) с ниска скорост на обмен на данни, опериращи в честотните ленти 11/12/14 GHz
(нотифицирано под номер C(1998) 1608)
(текст от значение за ЕИП)
(98/516/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/13/EО на Европейския парламент и на Съвета от 12 февруари 1998 г. относно крайните далекосъобщителни устройства и устройствата за спътникови наземни станции, включително взаимното признаване на тяхното съответствие (1),
като има предвид, че Комисията е приела мерки, посочващи вида устройства за спътникови наземни станции, за които се изисква общ технически регламент, а също и декларацията, свързана с обхвата на това становище;
като има предвид, че следва да бъдат приети съответните хармонизирани стандарти или части от тях, които налагат съществените изисквания, които трябва да бъдат трансформирани в общ технически регламент;
като има предвид, че общият технически регламент, приет с настоящото решение, е в съответствие със становището на Комитета за одобрение на крайните устройства (АСТЕ),
ПРИЕ НАСТОЯЩОТО РЕШЕНИЕ:
Член 1
1. Настоящото решение се прилага по отношение на системите за спътникови наземни станции, попадащи в обхвата на хармонизирания стандарт, посочен в член 2, параграф 1.
2. Настоящото решение установява общ технически регламент, който обхваща сухопътните спътникови мобилни станции (LMES) с ниска скорост на обмен на данни, опериращи в честотите ленти 11/12/14 GHz.
Член 2
1. Общият технически регламент включва хармонизираните стандарти, подготвени от съответния орган по стандартизация, като прилага, доколкото е възможно, съществените изисквания, посочени в член 17 от Директива 98/13/EО. Позоваването на стандарта е дадено в приложението.
2. Спътниковите наземни станции, обхванати от настоящото решение, отговарят на общия технически регламент, посочен в параграф 1, на основните изисквания, посочени в член 5, буква а) от Директива 98/13/ЕО, и на изискванията на всички други приложими директиви, и по-специално Директиви 73/23/ЕИО (2) и 89/336/ЕИО (3) на Съвета.
Член 3
По отношение на устройствата за спътникови наземни станции, обхванати от член 1, параграф 1 от настоящото решение, нотифицираните органи, определени за осъществяването на процедурите, посочени в член 10 от Директива 98/13/ЕО, използват или гарантират използването на хармонизирания стандарт, посочен в приложението, след влизането в сила на настоящото решение.
Член 4
Адресати на настоящото решение са държавите-членки.
Съставено в Брюксел на 17 юни 1998 година.